Imtella' Awwissu 28, 2021 - Aġġornata 28 Ta' Awwissu, 2021 10:35am Ir-raġel li fl-1968 qatel lil Robert Kennedy, ħu l-eks President Amerikan John F. Kennedy, jista' joħroġ mill-ħabs wara li bord tal-parowl ivvota favur li dan isir. Robert Kennedy kien il-kandidat tad-Demokratiċi għall-elezzjoni presidenzjali meta nqatel minn Sirhan Sirhan wara diskors f'lukanda f'Los Angeles. Sirhan, li għandu 77 sena u twieled il-Palestina, kien diġà għamel 16-il talba oħra biex jinħeles. Kienu tnejn mit-tfal ta' Robert Kennedy li appellaw lill-bord tal-parowl biex jeħles lill-qattiel ta' missierhom. Douglas Kennedy iddikjara li kull priġunier li ma jkunx ta' periklu għalihom jew għad-dinja għandu jinħeles. Sirhan irrimarka li għaddew iktar minn nofs seklu mill-qtil u dak iż-żagħżugħ impulsiv m'għadux jeżisti. Huwa żied li s-Senatur Kennedy kien it-tama tad-dinja u rrikonoxxa l-ħsara li għamel. Id-deċiżjoni jekk Sirhan jinħelisx mill-ħabs jew le issa tinsab f'idejn il-Gvernatur ta' Kalifornja Gavin Newsom.